দিনকয়েক আগেই ‘ওয়ান, টু, থ্রি’ শেখাতে গিয়ে শিশুকন্যাকে মায়ের চড় কষানোর ভিডিও দেখেছে দেশ। শুনেছে শিশুটির আর্তি, ‘‘পেয়ার সে পঢ়াইয়ে!’’ 
উত্তর ২৪ পরগনার আমডাঙায় ভালবেসেই শেখানোর ব্যবস্থা করেছেন এক যুবক। 
সেখানে মরিচা জুনিয়র হাইস্কুলের সিঁড়ির এক ধাপে বীজগণিতের সূত্র। ধাপের অন্য অংশে বাংলা ব্যাকরণ। স্কুলে ঢোকার মুখে, কাদায় গোড়ালি ডুবে যাওয়া মাঠে রাস্তা তৈরি করে বসানো হয়েছে মাইলস্টোন। তাতে  রয়েছে ভারত ছাড়ো আন্দোলন, সিপাহী বিদ্রোহ বা পলাশীর যুদ্ধের সন-তারিখ। ছাত্রছাত্রীদের জন্য এমন সহজ-পাঠের ব্যবস্থা করেছেন প্রধান শিক্ষক সুমিত ভট্টাচার্য। 
পাঁচ বছর বয়সী স্কুলে (তিনজন শিক্ষক, ১১০ জন ছাত্রছাত্রী) ছাত্রছাত্রীদের বেশিরভাগের পরিবারেই আগে কেউ স্কুলে যাননি। ক্লাসে বিভিন্ন চার্ট কিংবা ম্যাপ দেখিয়ে পড়ানোর ব্যবস্থা থাকলেও পড়ুয়ারা বিশেষ আগ্রহ পাচ্ছে না। তাই এই অভিনব উদ্যোগ। সিঁড়ি, মাইলফলক ছাড়াও ক্লাসরুমের দেওয়ালে রয়েছে বিভিন্ন ধরনের কাটিং, চার্টপেপারে ছবি দিয়ে তথ্যসম্ভার। শুধু তা-ই নয়, নির্মল বিদ্যালয় কর্মসূচিতে এক ছাত্রীকে দুর্গা সাজিয়ে দশহাতে জীবাণু নাশ করিয়েছেন তিনি। 
নৈহাটির বুড়োশিবতলার বাসিন্দা সুমিত কলকাতা বিশ্ববিদ্যালয়ের প্রাক্তনী। ২০০৬ সালে ইংরেজিতে এমএ’তে ফার্স্ট ক্লাস। ২০০৭ সালে শিক্ষকতার জীবন শুরু হয় বসিরহাটের গোপালপুরের স্কুল থেকে। বছরচারেক আগে মরিচা জুনিয়র হাইস্কুলে আসা সুমিতের। তারপর থেকে শিক্ষাপদ্ধতি নিয়ে ভাবনা ছিল। তা বাস্তবায়নের কাজ শুরু হয়েছে মাস ছ’য়েক। 

এই বিষয়ে অন্যান্য খবর

এই ছবির পিছনের গল্প জানলে আপনার চোখে জল চলে আসবে, চরিত্রদের চিনুন


কিন্তু এমন প্রত্যন্ত এলাকায় এই উদ্যোগ কি সফল হবে? সুমিতের কথায়, ‘‘চার্ট বা ম্যাপের মাধ্যমে শিক্ষাপদ্ধতি তো আছেই। তবে সেগুলোও অনেকের কাছে নীরস ঠেকে। এখানে এসে দেখলাম, ইতিহাস পড়তেই চায় না ছাত্রছাত্রীরা। কিন্তু মাইলস্টোন দেখে এখন ওরাই ঘটনাগুলো সম্পর্কে জানতে চায়। বীজগণিতের সূত্র একদম মনে রাখে না। এসব দেখে কিছুটা শিখেছে। এটা বলতে পারেন ভাল লাগা এবং কিছু শেখা। তবে সাফল্য এল কি না, তা তো এখনই বলা যায় না।’’ ‘স্যারে’র এমন ভাবনায় কাজ হচ্ছে কিছু? রোকেয়া খাতুন-আশরাফুল-সোমা খাতুনদের লাজুক উত্তর, ‘‘দারুণ লাগছে।’’
স্কুলের অদূরেই ঝাল-মুড়ি-আচার বিক্রি করেন জান মহম্মদ আলি। তাঁর সন্তানও ওই স্কুলে পড়ে। সুমিতকে কুরনিশ জানিয়ে মহম্মদ বলেন, ‘‘বাড়িতে কোনও প্রাইভেট শিক্ষক নেই। স্যারই তো সব। খুব ভাল কাজ করছেন।’’ আমডাঙা ব্লকের স্কুল ইনস্পেক্টর ইকবাল হাসান লস্করের কথায়, ‘‘ব্যতিক্রমী প্রচেষ্টা। সব স্কুলে এমন হওয়াই বাঞ্ছনীয়।’’